17.8.2013

לפניה ואמוץ שלום רב

מבקש להודות לכם מקרב לב על החוברת הצנועה ששלחתם לי ושכתבה פניה (עוז אז) "החצר שביער" – המפגש ההיסטורי עם "לידתה" של חולדה ריגש אותי מאוד ועורר זיכרונות ומחשבות .

 תרבויות, ערכים, אנשים ואידיאלים רבים כוסו בסופות החול במדברה האין סופי של ההיסטוריה.

התקשורת הדיגיטלית, הפייסבוק, טכנולוגית האנדרואיד ודומיהם, מותירים היום שפע של תיעוד, עד שהחוויה האנושית מטשטשת כמעט לחלוטין.

ואילו כאן צפה ועולה חווית הצילום של פעם,: בשחור לבן עם שוליים גזורים בזיג זג עדין, כל תמונה כמו בול נדיר...

מעט מאוד נותר מאותם ימים ראשונים של חלוציות והגשמה, קצת משירי הלילה בגורן, קצת מהקוקו והסרפן, קצת משירי המחרשה והמגל...

מעט מאוד סיפורים , תצלומים וזיכרונות...

כך קורה שחווית חייהם של הורינו נוצרת בדמיוני כמו תערובת של חלום ומציאות.

אני חייב להודות שהכרונולוגיה ושרשרת האירועים המסעירים של אז, נוגעים לליבי פחות מהלמות הלבבות, מסערת הרגשות, מחוויות היצירה של יש מאיין, מרגשות החידלון והייאוש לצד רגעי השמחה וההתעלות.

הורינו, חלוצים בכל רמ"ח עבריהם ,נחווים בדמיוני כאנשים נעלים ברוחם, נפלאים במסירותם ומעשיהם, חדורי אמונה ערכים והתלהבות, אנשים ללא חת. והרי מצד שני הכרנו אותם בחיי היום יום : אנשים בשר ודם: פשוטים ובהירים במחשבתם, חרדים ליום המחרת, שמחים ועליזים בחוג משפחתם ובחגיהם, רבים ומתווכחים, אוהבי ספר ושירה, מסורים בטרוף לעבודת יומם- אנשים פשוטים על חולשותיהם ועוצמתם, אנשים כמוך וכמוני.

הסיפור שלך, פניה, מחבר אותי לחוויות האנושית של התקופה ההיא. למפגש הבלתי נתפש בין האיום הקיומי (פיזי, בטחוני וכלכלי) לאמונה הלוהטת בתקומה האנושית והלאומית, לאמונה בהגשמה של חלום חיים חדש, טהור ונעלה.

הסיפור הזה מעורר את דמיוני בצורה שלא תאמן. אני מוצא את עצמי חי ביניהם את ההתעלות הרוחנית בצד חווית הפחד וההישרדות המאיימת.

מתנתק מהחשיבה הרציונאלית ומתחבר  לסערות הנפש, הלבטים, החרדות, הערפל הסמיך והראש הקודח.

בחיים ההם החומר התגמד מול הרוח. הצרכים הפיזיים ניזונו מההסתפקות במועט, מצניעות נזירית, מויתור על מותרות – ואילו הרוח ניזונה מאמונה גדולה, מערכים נעלים, מהתחדשות אנושית, חברתית ולאומית כאחד.

היום התהפכו היוצרות ואותם ערכים מתכסים אט אט בחולות ההיסטוריה. הורינו הנחילו לנו את הצניעות. היחס השווה לאדם באשר הוא,

את הצבת צרכי הכלל מעל לצרכינו האישיים, וכו'...ואילו כיום הרכושנות. הפרסום וההתעשרות, הצבת הקריירה והקידום האישי לפני צרכי הכלל

הם המנחים את התנהגותנו וחיינו.

 אני מאמין שהדלק הרוחני שבער בליבם, השריפה הפנימית הזו – הם הם המקור לחוויות היעוד והאחדות, להגשמה האישית והלאומית.

הזרע בן אלפי השנים, שהיה טמון עמוק במדבר הגלות שלנו , מחכה לטיפות הגשם שיגאלו אותו מישימונו. הזרע למימוש החלום של שיבה לארצנו, להקמת מדינה משלנו, להתחדשות ותחיה לאומית – נבט מזיעת גופם וחלב דמם של בני הדור ההוא.

חוב גדול אנו חבים להם על פועלם והערכים שהנחילו לנו.

 בה בעת אני חווה את החורבן הגדול והשואה האיומה שהתרחשה באירופה באותן שנים. האבסורד כל כך בולט, זועק לשמיים.

בתנאים קשים מנשוא הורינו נאחזים בסלעים, בקוצים ובסביבה מלאת שטנה וסכנות ואלו הוריהם ומשפחותיהן ,בתנאים קשים שבעתיים, מובלים כצאן לטבח.

האין זה נס היסטורי , צו אלוהי שחילץ אותם מבעוד מועד מהתופת הבוערת ?

הם לא דיברו הרבה, לא שיתפו, הדחיקו את הכאב, את הצער העמוק והיגון הקורע של האובדן. אך כל אילו ניכרו על פניהם, ניכרו באווירה בה גדלנו והתחנכנו. הקונטרסט של השואה והתקומה נצרב עמוק בנפשנו ובתודעתנו.

כמה מוזר... אני זוכר אותם אחד אחד ,בשמו, בדמותו וקומתו, בהיגוי קולו, בהבעת פניו ...אנחנו הינו הילדים של כולם וכולם היו לנו הורים.

קהילת "חולדה שלי" (ובחשיפה אישית זו גם הסיסמה הסודית שלי באינטרנט), מלווה אותי בנאמנות ואהבה במהלך חיי ולא פעם עצוב לי שלא השכלנו לתת לכל זה המשכיות, לשמר את היפה והטוב בחלקת האלוהים הקטנה בה גדלנו.

 ברשותכם אני משתף את בני המחזור שלי בתגובה הזו ומבקש בכך לעודד התייחסות ושיח רחב של בני דורנו בהקשר לתקופה ולנושא.

ושוב תודה והוקרה

 חגי כהן

לא התפרצת ולא בטיך, בדיוק לזה כיוונתי, כלומר לרב שיח פתוח שבו יש מקום לזיכרון המשותף והפרטי, לנקודות מבט מגוונות.

להפריה הדדית...מי ומה שבא ברוך הבא.

אתה הרי יודע שטרם חזרתי בתשובה או התחרדתי חלילה, אבל החיים שלי מפגישים אותי לא פעם עם מה שמכונה אצבע אלוהים

אולי גורל, אולי קרמה – איך שכל אחד יבחר לקרוא לזה. חכמי הקבלה שלנו ותרבויות מזרחיות רבות מתייחסות לגלגול הנשמות,

לדוגמא, כאל מציאות ממשית ואילו ה"קיבוצניק" שבנו לועג לכל אילו.

אין הסבר לוגי צרוף שיסביר את מורכבותה של תופעת החלוציות והמעטים שבחרו להצטרף וכך להציל את עצמם מהשואה.

כך או כך גם אתה כמוני ,מזהה את האמונה בדרך, את הלכידות והחברות, את עוצמת הרוח האנושית כמוטיב המרכזי בתקומה הלאומית שלנו

ובתוכה הקיבוץ שלנו וחווית הילדות הנפלאה והבית החם בו גדלנו.

אוהב אותך (מותר ?)

חגי

הי חגי

תודה על הדברים שכתבת, אני מסכים לתוכנם אבל לא תמיד עם ניסוחם.

תרשה לי להתייחס לשורה אחת באופן יותר מפורש:

האין זה נס היסטורי , צו אלוהי שחילץ אותם מבעוד מועד מהתופת הבוערת ?

לא יקירי לא נס ןלא צו אלוהי אלא האמונה בעצמם ,בחבריהם ובעזרה ההדדית, אני מסרב בכל תוקף

להמיר את האמונה הזו בכל אמונה דתית או מיסטית תהיה אשר תהיה,

רק בכח האמונה הזו ותמימותם יכלו להתרחש ולהתקיים אותם דברים שמתוארים כל כך יפה בדבריך ושמבחינתי המוטיב המרכזי בדברים אלה הוא הגעגוע.

סלח לי שהתפרצתי לדבריך

ניפגש בכנס

אסף ויגל

תודה חגי על המכתב המסוגנן להפליא ושהצליח לנגוע ברגשות ובגעגועים לעבר ולמשפחה

המצומצמת והרחבה בתוכה גדלנו.

לעיתים קרובות אני מהרהרת בסוגית העליה ארצה וההצלה מזועת השואה והמוות.

ומה שעבר במחשבותי הוא שליקום יש את הסדר משלו וכן גם לחיים בתוכו. ואם הורינו

ניצלו ממות והשמדה הרי זה צירוף מיקרים של הסדר האנושי והחוט המקשר בין הפרטים

להיסטוריה. ולמה אני מכוונת: הילדים עוזבים את בית הוריהם ופונים לדרך חדשה כך

עשו הורינו וכך עשינו גם אנו וכך עשו גם ילדינו וכן הלאה. כשהורינו עזבו את הגולה עדיין

לא נשבו רוחות מלחמה, אם כי היתה אנטישמיות. הם לא ידעו שעוד מספר שנים הוריהם

ומשפחותיהם ירצחו ויושמדו.הם הלכו לדרך חדשה עם הרעיון הציוני וחלוצי כי זה הסדר

הנכון,הנס הוא שהם ניצלו מהשמדה ויש המשך היסטורי .

גם אני חושבת שצורת החיים בה גדלנו היא מאד מיוחדת במינה. אני חושבת שאין תחליף

לפשטות, ליושר, לתמימות,לאמינות,לחוכמה . יחד עם זאת ניראה לי שהאידיאל הרעיוני

היה בעדיפות ראשונה וגבר על הרעיון של הורות ויחסי הורים ילדים. ולזה כמובן היו השלכות

שונות. הדור הצעיר הפיק את הלקחים והתוצאה של לינה פרטית בודאי מניבה רוחים של

יותר בריאות ואושר. אפשר כמובן עוד רבות לכתוב ולהתיחס אך אסתפק בזה.

ושתהיה לכולנו שנה טובה שנת שלום בריאות ושמחה בלב באהבה **רותי שפירא.**